Regeringen pumper milliarder i jysk brintrør

Regeringen har netop annonceret massiv økonomisk støtte til et nyt brintrør, der skal løbe fra Esbjerg til den tyske grænse. På et pressemøde bekræftede klimaminister Lars Aagaard (M), at staten vil yde 7,5 milliarder kroner i lån til Energinet samt otte milliarder i driftstilskud over de næste 30 år.

Røret skal transportere brint til Tyskland, hvor efterspørgslen på danskproduceret grøn brint er stigende. Ifølge planen skal forbindelsen til Tyskland stå klar i 2030, skriver DR Nyheder.

Afgørende for havvindens økonomi

Brintproduktionen spiller en central rolle i Danmarks grønne omstilling, og i erhvervslivet bliver regeringens beslutning modtaget med ros. Tekniq, der repræsenterer den tekniske sektor, fremhæver vigtigheden af brintinfrastruktur for økonomien i havvindmølleparkerne.

– Det er en virkelig god nyhed, at regeringen melder så klart ud om brintinfrastrukturen. Det er forretningskritisk for havvind, at vi kan afsætte brinten på det tyske marked, siger Troels Blicher Danielsen, administrerende direktør i Tekniq.

Også Dansk Metal hilser beslutningen velkommen. Ifølge forbundsformand Claus Jensen er investeringer i brint afgørende for både den grønne omstilling og industriens fremtid:

– Vi skal udnytte, at danske virksomheder er blandt verdens førende inden for brint og grøn teknologi. I en ny industripolitisk virkelighed er det afgørende, at infrastrukturen er på plads. Regeringens beslutning om at fremrykke første fase af det jyske brintrør er et vigtigt signal til industrien. Det næste skridt bliver at koble resten af Jylland på det europæiske brintrørssystem, siger han.

Første etape – flere på vej

Brintrøret mellem Esbjerg og den tyske grænse er kun begyndelsen. På sigt skal infrastrukturen udvides mod øst til Fredericia og nordpå via Holstebro til Viborg.

Regeringen pumper milliarder i jysk brintrør